
PANEVĖŽIO MIESTO SAVIVALDYBĖS TARYBA

SPRENDIMAS
DĖL VAIKŲ PRIĖMIMO Į IKIMOKYKLINIO UGDYMO MOKYKLŲ GRUPES UGDYTIS PAGAL IKIMOKYKLINIO IR (AR) PRIEŠMOKYKLINIO UGDYMO PROGRAMAS TVARKOS APRAŠO, PATVIRTINTO SAVIVALDYBĖS TARYBOS 
2013 M. GRUODŽIO 19 D. SPRENDIMU NR.1-424, PAKEITIMO

2018 m. rugsėjo 27 d. Nr. 1-290
Panevėžys


Vadovaudamasi Lietuvos Respublikos vietos savivaldos įstatymo 6 straipsnio 8 punktu, 18 straipsnio 1 dalimi, Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ patvirtinimo“, ir atsižvelgdama į Panevėžio miesto ikimokyklinių įstaigų vadovų asociacijos 2018 m. rugpjūčio 7 d. raštą Nr. 31 „Dėl vaikų priėmimo į ikimokyklines įstaigas, keičiant Tarybos sprendimą“, Panevėžio miesto savivaldybės taryba  n u s p r e n d ž i a: 
1. Pakeisti Vaikų priėmimo į ikimokyklinio ugdymo mokyklų grupes ugdytis pagal ikimokyklinio ir (ar) priešmokyklinio ugdymo programas tvarkos aprašą, patvirtintą Panevėžio miesto savivaldybės tarybos 2013 m. gruodžio 19 d. sprendimu Nr. 1-424, ir išdėstyti jį nauja redakcija (pridedama).
2. Nustatyti, kad šis sprendimas įsigalioja nuo 2018 m. spalio 1 d.



Savivaldybės mero pavaduotojas	Aleksas Varna

PATVIRTINTA
Panevėžio miesto savivaldybės tarybos 
2013 m. gruodžio 19 d. sprendimu Nr. 1-424
(Panevėžio miesto savivaldybės tarybos
2018 m. rugsėjo 27 d. sprendimo Nr. 1-290
redakcija)


VAIKŲ PRIĖMIMO Į IKIMOKYKLINIO UGDYMO MOKYKLŲ GRUPES UGDYTIS PAGAL IKIMOKYKLINIO IR (AR) PRIEŠMOKYKLINIO UGDYMO PROGRAMAS TVARKOS APRAŠAS

I SKYRIUS
BENDROSIOS NUOSTATOS

1. Vaikų priėmimo į ikimokyklinio ugdymo mokyklų grupes ugdytis pagal ikimokyklinio ir (ar) priešmokyklinio ugdymo programas tvarkos apraše (toliau – Aprašas) nustatyta vaikų priėmimo į ikimokyklinio ugdymo mokyklų grupes ugdytis pagal ikimokyklinio ir (ar) priešmokyklinio ugdymo programas (toliau – grupė) tvarka, grupių komplektavimo kriterijai, prašymų ir priėmimo į ikimokyklinio ugdymo mokyklas įforminimas, informavimo apie grupių komplektavimą tvarka, komplektavimo vykdymo priežiūra ir atsakomybė.
2. Aprašas parengtas vadovaujantis Lietuvos Respublikos vietos savivaldos įstatymu, Švietimo įstatymu, Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 ir kitais teisės aktais.

II SKYRIUS
VAIKŲ PRIĖMIMO Į GRUPES TVARKA

3. Vaikai į grupes priimami pagal tokias taisykles:
3.1. Laikomasi eilės pagal pageidaujančiųjų lankyti ikimokyklinio ugdymo įstaigą prašymo registravimo datą.
3.2. Prioritetas teikiamas vaikams pagal pirmumo teisę suteikiančias priežastis:
3.2.1. vaikams, kurių gyvenamoji vieta deklaruota Panevėžio miesto savivaldybėje; 
3.2.2. vaikams, kurių brolis ar sesuo jau lanko šią įstaigą;
3.2.3. Savivaldybės administracijos direktoriaus įsakymu vaikui skirtas privalomas ikimokyklinis ugdymas;
3.2.4. įvaikinti vaikai (gavus įtėvių sutikimą), globą turintys vaikai (išskyrus atvejus, kai laikinoji globa nustatoma tėvų prašymu);
3.2.5. vaikams, kurių vienam iš tėvų (globėjų, įtėvių) yra nustatytas 0–55 procentų darbingumo lygis.
3.3. Vaikai, kurių gyvenamoji vieta deklaruota kitose savivaldybėse, priimami, jei yra laisvų vietų. 
3.4. Vaikus, turinčius specialiųjų ugdymosi poreikių, į ikimokyklinio ugdymo mokyklų specialiąsias grupes, kuriose kompleksinę pagalbą teikia įvairių specialistų komanda, centralizuotai priima Panevėžio miesto savivaldybės administracijos Švietimo ir jaunimo reikalų skyrius (toliau – Švietimo ir jaunimo reikalų skyrius).
3.5. Prašymai priimti į bendrojo ugdymo grupes teikiami ikimokyklinio ugdymo mokyklų direktoriams, į specialiąsias grupes – Švietimo ir jaunimo reikalų skyriui (prašymai gali būti pateikiami ir elektroniniu būdu, vykdant interaktyvią priėmimo į mokyklas registraciją):
3.5.1. prašyme nurodoma: vieno iš tėvų (globėjų, įtėvių) vardas ir pavardė, gyvenamosios vietos adresas, telefonas, elektroninis paštas, vaiko vardas ir pavardė, gimimo data, deklaruotos gyvenamosios vietos adresas, pageidaujama grupė, jos tipas; pageidaujama vaiko priėmimo į grupę data, mokslo metai (1 priedas). Prie prašymo pridedami dokumentai ar jų nuorašai, kuriais remiantis gali būti teikiami prioritetai; taip pat pažyma apie atsiskaitymą už vaiko išlaikymą iš anksčiau lankytos įstaigos (išduodama visiškai atsiskaičius su įstaiga) (6 priedas); 
3.5.2. pateikiant prašymą į ikimokyklinio ugdymo mokyklų specialiąsias grupes pridedamas vaiko asmens sveikatos pažymėjimas, Pedagoginės-psichologinės tarnybos pažyma apie vaiko raidos sutrikimą ir didelius specialiuosius ugdymo poreikius, rekomenduojant ugdytis specialiojoje grupėje.
3.6. Informacija apie vaiko gyvenamąją vietą patikrinama vaiką įregistruojant Mokinio registre. 
3.7. Į savaitines grupes vaikai priimami, atsižvelgiant į reikšmingus kriterijus:
3.7.1. vaikas turi tik vieną iš tėvų (globėjų, įtėvių), (kitas iš tėvų (globėjų, įtėvių) – miręs, dingęs be žinios, suimtas  ikiteisminio tyrimo metu, atlieka bausmę įkalinimo įstaigoje, vaiką augina vieniša motina ar tėvas, tėvai išsiskyrę);
3.7.2. tėvai (globėjai, įtėviai) turi neįgalumą;
3.7.3. vaikas iš moksleivių ar studentų šeimos, jei vienas iš tėvų (globėjų, įtėvių) mokosi mokymo įstaigos dieniniame ar vakariniame skyriuje (pagal mokymo įstaigos pažymas);
3.7.4. tėvai (globėjai, įtėviai) dirba pagal kintamą darbo grafiką, išvyksta į komandiruotes (pateikus grafikus arba darbo pažymas iš darbovietės). 
4. Vaikas į grupę priimamas sudarant dvišalę (tarp vieno iš tėvų (globėjų, įtėvių) ir ikimokyklinio ugdymo mokyklos vadovo) ugdymo sutartį (2, 3, 4, 5 priedai). Sutartis sudaroma ne vėliau kaip pirmąją dieną, kai vaikas pradeda lankyti ikimokyklinio ugdymo mokyklą. Nauja sutartis pasirašoma, jei tik vaiko tėvai (globėjai, įtėviai) visiškai atsiskaito su anksčiau lankyta ikimokyklinio ugdymo mokykla. Pasirašyta ugdymo sutartis saugoma įstaigos dokumentacijos plane nurodytoje byloje. Vaikui išvykus iš įstaigos, jo asmens byla lieka šioje įstaigoje. 
5. Vaikai į grupes priimami ir išbraukiami iš jų ikimokyklinio ugdymo mokyklos direktoriaus įsakymu. 

III SKYRIUS
INTERAKTYVI PRIĖMIMO Į MOKYKLAS REGISTRACIJA

6. Prašymai dėl priėmimo į mokyklą įregistruojami ikimokyklinio ugdymo mokyklų vaikų registracijos ir eilių sudarymo sistemoje (toliau  ̶ Sistema) pagal Savivaldybės administracijos direktoriaus patvirtintą tvarką. 
7. Prašymus dėl priėmimo į ikimokyklinio, priešmokyklinio ugdymo mokyklų bendrojo ugdymo grupes (1 priedas) elektroniniu būdu galima pateikti mokyklos darbuotojui, atsakingam už vaikų priėmimą, duomenų bazės tvarkytojui (toliau – Mokyklos duomenų bazės tvarkytojas), kuris skiriamas direktoriaus įsakymu; dėl priėmimo į specialiąsias grupes  ̶  Švietimo ir jaunimo reikalų skyriaus specialistui, atsakingam už centralizuotą mokinių priėmimą į mokyklas.
8. Prašyme nurodoma 3.5.1 papunktyje išvardinta informacija. 
9. Mokyklos duomenų bazės tvarkytojas: 
9.1. tą pačią darbo dieną užregistruoja tėvų (globėjų, įtėvių) prašymą. Prašymas neregistruojamas, jeigu trūksta reikalingų duomenų;
9.2. tvarko įstaigos Sistemos duomenis;
9.3. atsiradus laisvai vietai, vaikų tėvus (globėjus, įtėvius) informuoja pagal registravimo eilę.
10. Tėvai (globėjai, įtėviai) (toliau - Pareiškėjai), gavę iš mokyklos arba Švietimo ir jaunimo reikalų skyriaus informaciją telefonu, registruotu laišku ar elektroniniu paštu apie priėmimą į pageidaujamos mokyklos grupę, per 5 darbo dienas turi pateikti mokyklai arba Švietimo ir jaunimo reikalų skyriui dokumentus. Nepateikus visų dokumentų, vaiko įregistravimo įrašas iš grupės sąrašo išbraukiamas, jo vieta neišsaugoma.

IV SKYRIUS
GRUPIŲ KOMPLEKTAVIMAS

11. Grupes komplektuoja ikimokyklinio ugdymo mokyklos direktorius. Ikimokyklinio ir priešmokyklinio ugdymo grupės komplektuojamos pagal prašymų, pateiktų iki gegužės 31 d., skaičių (grupių ir vaikų skaičius patikslinamas iki rugsėjo 1 d.). Jeigu yra laisvų vietų, nuo rugpjūčio 1 d. priimami vaikai, kurių gyvenamoji vieta deklaruota ne Panevėžio miesto savivaldybėje. Vaikų priėmimas į ikimokyklinio ir priešmokyklinio ugdymo grupes vyksta visus metus. 
12. Pareiškėjai prašymus dėl vaikų priėmimo į bendrojo ugdymo grupes teikia ikimokyklinio ugdymo mokyklos direktoriui, į specialiąsias grupes – Švietimo ir jaunimo reikalų skyriaus specialistui. Prašymai registruojami Pareiškėjų prašymų dėl vaikų priėmimo į ikimokyklinio ugdymo mokyklą registracijos žurnale. Jame privalo būti įrašyta:
12.1. eilės numeris;
12.2. vaiko vardas ir pavardė;
12.3. namų adresas;
12.4. telefono numeris (namų, Pareiškėjų darboviečių);
12.5. nuo kada pageidauja pradėti lankyti grupę;
12.6. kokią grupę pageidauja lankyti;
12.7. vaiko gimimo data;
12.8. prašymo pateikimo data;
12.9. Pareiškėjų parašas;
12.10. kada ir į kokią grupę vaikas priimtas;
12.11. kada vaikas išbrauktas iš sąrašų.
13. Pradėjęs lankyti ikimokyklinio ugdymo mokyklą vaikas įregistruojamas Mokinio registre. Vaikui neatvykus iki prašyme nurodytos datos ir Pareiškėjams nurodyto laiko nepratęsus, prašymas nebegalioja, vieta neišsaugoma.
14. Pareiškėjai, pateikę prašymą priimti vaiką į ikimokyklinio ugdymo mokyklą, turi teisę gauti: duomenis apie mokyklos grupių skaičių ir sudėtį, esamas ir laisvas vietas grupėse, papildomai teikiamas ugdymo, socialines ar kitas paslaugas, duomenis apie vaiko (-ų) (globotinio (-ių), įvaikio (-ių) vietą eilėje ir kitą informaciją, parodančią priėmimo į grupę galimybes.
15. Už informavimą apie vaikų priėmimą į grupes atsakingas ikimokyklinio ugdymo mokyklos direktorius. 
16. Vaikų ikimokyklinio ir (ar) priešmokyklinio ugdymo grupės (toliau – grupės) komplektuojamos atsižvelgiant į Lietuvos Respublikos higienos normos HN75:2016 reikalavimus, pagal sistemoje esamą eiliškumą, užtikrinant vaiko dienos ir ugdymo režimo fiziologinius ir amžiaus ypatumus, Lietuvos higienos normoje HN 75:2016 nustatytas vaiko ugdymo sąlygas. Grupių sąrašai turi būti sudaromi neviršijant pagal amžiaus grupes nurodyto vaikų skaičiaus:
16.1. nuo gimimo iki 1 metų amžiaus vaikų grupėje minimalus vaikų skaičius – 4, maksimalus – 6; 
16.2. nuo gimimo iki 3 metų skirtingo amžiaus vaikų grupėje minimalus vaikų skaičius – 6, maksimalus – 8;
16.3. nuo 1 iki 2 metų amžiaus vaikų grupėje minimalus vaikų skaičius – 8, maksimalus – 10; 
16.4. nuo 2 iki 3 metų amžiaus vaikų grupėje minimalus vaikų skaičius – 9, maksimalus – 15; 
16.5. nuo 3 metų amžiaus iki pradinio ugdymo pradžios vaikų grupėje minimalus vaikų skaičius – 17, maksimalus – 20; 
16.6. nuo gimimo iki pradinio ugdymo pradžios vaikų grupėje minimalus vaikų skaičius – 8, maksimalus – 10;
16.7. nuo 1 metų amžiaus iki pradinio ugdymo pradžios vaikų grupėje minimalus vaikų skaičius – 10, maksimalus – 12; 
16.8. nuo 2 metų amžiaus iki pradinio ugdymo pradžios vaikų grupėje minimalus vaikų skaičius – 14, maksimalus – 16; 
16.9. vienas sutrikusio intelekto, kurčias, neprigirdintis, aklas, silpnaregis, turintis judesio ir padėties, elgesio, žymių kalbos ar kitų komunikacijos, įvairiapusių raidos sutrikimų ar kompleksinę negalią vaikas, ugdomas integruotai, prilyginamas dviem tos grupės, kurioje ugdomas, vaikams, todėl atitinkamai mažinamas 16.1–16.8 papunkčiuose nustatytas grupės vaikų skaičius;
16.10. specialiosios grupės formuojamos taip:
16.10.1. turinčių vidutinį, žymų ir labai žymų intelekto sutrikimą – ne mažiau kaip 4 ir ne daugiau kaip 6 vaikai; aklųjų – ne mažiau kaip 4 ir ne daugiau kaip 6 vaikai; silpnaregių – ne mažiau kaip 8 ir ne daugiau kaip 10 vaikų; sutrikusios klausos – ne mažiau kaip 4 ir ne daugiau kaip 6 vaikai; turinčių žymių kalbos ar kitų komunikacijos sutrikimų – ne mažiau kaip 8 ir ne daugiau kaip 10 vaikų; turinčių judesio ir padėties sutrikimų – ne mažiau kaip 6 ir ne daugiau kaip 8 vaikai; turinčių įvairiapusių raidos sutrikimų ar kompleksinę negalią – ne mažiau kaip 4 ir ne daugiau kaip 6 vaikai; turinčių kompleksinę negalią (judesio ir padėties sutrikimų) – ne daugiau kaip 3 vaikai; 
16.10.2. mišrioje specialiojoje grupėje – ne mažiau kaip 8 ir ne daugiau kaip 10 vaikų. Vienas vaikas, turintis įvairiapusių raidos sutrikimų ar kompleksinę negalią, aklasis, ugdomas mišrioje specialiojoje grupėje, prilyginamas dviem šios grupės vaikams, o turintis kompleksinę negalią (judesio ir padėties sutrikimų) – trims grupės vaikams, todėl atitinkamai mažinamas grupės vaikų skaičius. 

V SKYRIUS
GRUPIŲ STRUKTŪRA IR INFORMAVIMAS

17. Grupės pagal ugdymo turinį, vaikų poreikius gali būti bendrosios ir specialiosios paskirties. Grupių sąrašai turi būti sudaromi neviršijant pagal amžiaus grupes nurodyto vaikų skaičiaus.
18. Pareiškėjams pageidaujant, broliai, seserys gali būti ugdomi toje pačioje grupėje. 
19. Vaikų paskirstymas į grupes įforminamas ikimokyklinio ugdymo mokyklos direktoriaus įsakymu.
20. Informacija apie grupių komplektavimą ir vaikų skaičių jose teikiama Švietimo ir jaunimo reikalų skyriaus nustatyta tvarka.
21. Aprašas skelbiamas Savivaldybės interneto svetainėje ir ikimokyklinio ugdymo mokyklose. 

VI SKYRIUS
PRIEŽIŪRA IR ATSAKOMYBĖ

22. Grupių komplektavimo ir aprašo vykdymo priežiūrą vykdo Švietimo ir jaunimo reikalų skyrius. 
23. Už grupių komplektavimą atsako ikimokyklinio ugdymo mokyklos direktorius.

VII SKYRIUS
BAIGIAMOSIOS NUOSTATOS

24. Sprendimas dėl vaiko priėmimo arba nepriėmimo į įstaigą gali būti skundžiamas Lietuvos Respublikos teisės aktų nustatyta tvarka.
25. Sprendimą dėl aprašo pakeitimo ar panaikinimo priima Panevėžio miesto savivaldybės taryba.
___________________________

